午睡中懐約山遊
作者：董嗣杲
朝代：宋

paragraphs: 蘇州藤枕蘄州簟，更着洪州蟬翼扇。
髙臥西窗風外榻，栩栩羲皇夢中見。
客寄無聊歸未易，搜吟攪得酸腸徧。
蓴香鱸肥自相憶，季鷹肯羡洛陽掾。
爲客不似家居好，身老江湖已云倦。
要盟東林逺法師，白家池上泉珠濺。
聽泉坐石且幽尋，收拾勝跡歸吟卷。
我欲往遊志已堅，只恐同遊心易變。